Það er óviðunandi hversu langan tíma hefur tekið að byggja nýjan Landspítala ekki síst í ljósi þess að sá sem fyrir er er löngu hættur að standast nútímakröfur sjúkrahúsa. Efla þarf eftirlit með heilbrigðiskerfinu. Þetta er mat formanna Félags íslenskra hjúkrunarfræðinga og Sjúkraliðafélags Íslands.
Þær Guðbjörg Pálsdóttir formaður Félags íslenskra hjúkrunarfræðinga og Sanda B. Franks formaður Sjúkraliðafélags Íslands ræddu stöðu heilbrigðiskerfisins á Morgunvakt Rásar 1 í morgun. Guðbjörg sagði að starfsumhverfi væri eitt af þeim málum sem helst brynnu á heilbrigðisstarfsfólki.
Þetta náttúrulega gengur ekki - er einhver þjóð sem hefur tekið sér 10-15 ár í að reisa einn spítala?
Guðbjörg sagði að núverandi húsnæði Landspítala væri löngu hætt að standast þær kröfur sem gerðar eru til sjúkrahúsa:
Það eru kannski 2-3 einbýli á einni stórri deild, þar fyrir utan eru 2-6 klósett á heilli deild fyrir 20 manns.
Við erum með 4 og jafnvel 6 manna stofur þar sem allir koma saman.
Við getum bara talað um vinnuaðstöðu starfsfólksins - hún er óviðunandi.
Sandra sagði að efla þyrfti eftirlit með heilbrigðisþjónustu og þeim 10.000 sem starfa innan heilbrigðiskerfisins. En það er á hendi Embættis landlæknis.
Það síðasta sem ég heyrði var að það væru fjórir einstaklingar, fjögur stöðugildi sem sinni eftirliti og eftirlitsskyldu með öllu heilbrigðiskerfinu.
Mér er það til efs að þessi eining hjá Landlæknisembættinu hafi þá getu til að sinna eftirlitsskyldu sinni þannig að ég held að það vanti stórlega í þar að styrkja stöðu Landlæknisembættisins til að ráða við þetta viðamikla verkefni.